Mirjalol Qosimov “Istiqlol”ga qarshi uchrashuv haqida: “O‘zbekiston va Tojikiston jamoalarining o‘zaro o‘yinlari azaldan qizg‘in to‘qnashuv bo‘lib kelgan”

Osiyo Chempionlar Ligasi guruh bosqichi 2-turi doirasida bo‘lib o‘tadigan OKMK — “Istiqlol” (Tojikiston) bellashuvidan avval matbuot anjumani o‘tkazildi. Unda Olmaliq klubi bosh murabbiyi Mirjalol Qosimov va yarim himoyachi Mirjamol Qosimov (Mirjalol Qosimovning o‘g‘li) ishtirok etdi.

Ertaga Xudo xohlasa, bizni yana bir juda ham muhim o‘yin kutib turibdi. “Istiqlol” bizga qo‘shni jamoa, shu boisdan o‘ziga xos derbi bo‘ladi. O‘zbekiston va Tojikiston jamoalarining o‘zaro o‘yinlari azaldan derbi maqomida qizg‘in to‘qnashuv bo‘lib kelgan. O‘ylaymanki, ertaga muxlislar chiroyli futbol guvohi bo‘ladi. Hech bir o‘yin oson bo‘lmaydi. Avval aytganimdek, har bir uchrashuvga chiroyli o‘yin ko‘rsatib, g‘alaba ilinjida maydonga tushamiz. “Istiqlol” jamoasi tartibli futbol namoyish etmoqda. Ularning ichki chempionat o‘yinlari, xususan Superkubok va “Shabob Al-Ahli”ga qarshi o‘yinlarini ko‘rib chiqdim. “Istiqlol” jamoasi qarshi hujumlarga tayanib o‘ynaydi. Raqibning tartibli va chuqur himoyasini yorib kirishga va qarshi hujumlarni o‘tkazib yubormaslikka harakat qilamiz. Bu oson bo‘lmasligi aniq. Ertangi o‘yinga jamoamiz tayyor va biz muxlislarimizni xursand qilishga harakat qilamiz.
Ikki yil oldin (OChL saralashi) “Istiqlol”ga qarshi o‘yinda qozonilgan g‘alaba jamoaga ruhiy ustunlik berish, bermasligi haqida
Olmaliqdagi o‘yin tarixga aylangan. Bu albatta jamoamiz va muxlislar uchun yoqimli tarix sifatida qolgan. Lekin ertangi bahs butkul boshqa va yangi chaqiruv bo‘ladi. Biz ertaga ham Xudo xohlasa, o‘sha yoqimli damlarni ishqibozlarga taqdim etishga harakat qilamiz.
“Istiqlol”ga qarshi o‘yinda taktik o‘zgarishlar bo‘lishi haqida
Biz o‘z o‘yinimizni ko‘rsatishga va raqibning himoyasini yorib o‘tishga harakat qilamiz. Bu oson bo‘lmaydi. Shuni ham esdan chiqarmaslik kerak, “Istiqlol” himoyadan tezkor qarshi hujumga o‘tishda xavfli. “Istiqlol” safida Manuchexr Jalilov va Huseyn Dog‘an kabi yaxshi va tezkor futbolchilar bor. Imkon qadar raqibga qarshi hujumga o‘tib ketish imkoniyatini berish kerak emas. Lekin bu ishni amalga oshirish oson bo‘lmaydi. Biz raqibning tartibli himoyasini yorib o‘tish barobarida ularni qarshi hujumga o‘tib ketmasliklarini ta’minlashimizga to‘g‘ri keladi.
Mirjalol Qosimov, OKMK bosh murabbiyi
Shuningdek, Olmaliq klubi yarim himoyachisi Mirjamol Qosimov ham o‘z fikrlari bilan o‘rtoqlashdi.
Avvalambor, assalomu alaykum. Bosh murabbiyimiz aytganlaridek, ertangi o‘yinga tayyorgarlik yaxshi ketmoqda. Bu yerga jamoamiz shunchaki kelgani yo‘q. OChLda oson o‘yinlarning o‘zi yo‘q. Guruhda kuchli jamoalar yig‘ilgan. Xudo xohlasa, ertangi o‘yinga barcha futbolchilar bilan yaxshi harakat qilib, o‘zbekistonlik muxlislarga g‘alabani tortiq etishga urinamiz. Ikki yil avvalgi o‘yin tarixga aylangan va bizni ertaga yangi bahs kutmoqda. Shu boisdan ham avvalgi uchrashuvni esdan chiqarib, unga chalg‘imasdan bor diqqat-e’tiborimiz ertangi o‘yinga qaratishimiz lozim. Xudo xohlasa, ertaga muxlislarni yana bir bor xursand qilish uchun bor imkoniyatimizni ishga solamiz.
Mirjamol Qosimov, OKMK yarim himoyachisi
Eslatib o‘tamiz, OKMK — “Istiqlol” uchrashuvi 18-aprel kuni Toshkent vaqti bilan 00:00 da boshlanadi.
Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @Daryo_Sport24’ga obuna bo‘ling!